AFRIKAANSE OPSOMMING: Hierdie studie vertel ‘n verhaal waaraan kwantitatiewe data alleen nie reg kan laat geskied nie. Die hoofrolspelers in die verhaal is twee wiskunde onderwysers by ’n stedelike hoërskool wat geleë is in ’n lae sosio-ekonomiese gebied en wat betrokke is by ’n professionele ontwikkelingsprogramme in die Wes-Kaap, die sogenaamde SPARK projek. Dit is ’n gevallestudie wat aantoon hoe hulle vlakke van kollegialiteit en samewerking, terwyl hulle deel was van hierdie professionele indiens-ontwikkelingsprojek, hulle vlakke van doeltreffendheid positief beïnvloed het. Hierdie interpretatiewe kwalitatiewe gevallestudie is ontleed aan die hand van twee datastelle: aan die een kant die klaskamer waarnemingsverslae gebaseer op klasobservasies van die deelnemers gedurende die eerste drie jaar van die projek en aan die ander kant ‘n fokusgroep onderhoud wat drie jaar later gedoen is. Die analise van hierdie datastelle het ’n ryklik gelaaide beskrywende en interpretatiewe weergawe daargestel van die ondersteunende omgewing van hierdie twee onderwysers en hoe dit ’n beduidende rol gespeel het in hulle professionele groei, onder meer hulle vlakke van werkseffektiwiteit. Die bevindings van hierdie studie word dan gebruik om die belangrikheid van die vestiging van kollaboratiewe kulture in professionele indiensopleidingsprogrammeme te beklemtoon. Die studie onderskryf ook die positiewe invloed wat ’n kultuur van samewerking kan hê op die doeltreffendheidsvlakke van onderwysers.